BECKWITH] TEXT AND TRANSLATION 391 
I ka lehulehu e lulumi ana no ka make o Thuanu ko lakou Pu- 
kaua, a e uwe ana hoi, hele aku la o Aiwohikupua, a oki ae la i ke 
poo o Ihuanu, a me ka laau palau a Ihuanu, a kiola aku la i kona 
mau hookele, oia ka hooko hope loa ana o kana pule. A pau keia 
mau mea, haalele o Aiwohikupua i ka aha, a hoi aku la a kau iluna 
o na waa, a holo aku la, kui aku la ka lono o keia make a puni o 
Kohala, Hamakua, a puni o Hawaii. 
Holo aku la lakou nei a kau i Honokaape, ma Waipio, mailaila 
aku a waho o Paauhau, nana ae la lakou e ku ana ka ea o ka lepo 0 
uka, ninau aku la o Aiwohikupua i kona Kuhina, “ Heaha la kela 
lehulehu e paapu mai nei o uka? He mokomoko no paha? Ina he 
aha mokomoko kela, e hele hou kaua e makaikai.” 
Olelo aku la kona Kuhina, “ Ua oki ia manao ou, no ka mea, aole 
he huakai mokomoko ka kaua i hele mai nei, he huakai imi wahine 
ka kaua.” 
I mai o Aiwohikupua i ke Kuhina, “ Kaheaia aku na hookele, e 
hooponopono ae na waa a holo pololei aku i ke awa, i lohe aku kakou 
i kela lehulehu.” A hookoia ko ke Alii makemake; a holo aku lakou 
a malalo o ka pali kahakai, ninau aku la i na wahine e kuiopihi ana, 
“ Heaha kela lehulehu o uka? ” 
Hai mai la na wahine ia lakou, “He aha hookuku mokomoko, a 
o ka mea oi o ka ikaika, alaila, oia ke hoounaia e hele e kuikui me 
ke kanaka Kauai i hakaka mai nei me Ihuanu, a make mai nei ua 
o Ihuanu; oia ia pihe e uwa ala.” 
A no keia mea, kena koke ae la o Aiwohikupua e hekau na waa, 
a lele aku la o Aiwohikupua, o kona Kuhina aku me na hookele elua, 
pii aku la lakou nei a hiki i ka aha mokomoko, aia nae lakou ma 
kahi kaawale mai e nana ana i ka aha. 
Alaila, hele mai la kekahi kamaaina ma ko lakou nei wahi e noho 
ana, ninau aku la o Aiwohikupua i ka hana a ka aha, haiia mai la e 
like me ka olelo a kela mau wahine i olelo ai. 
Olelo aku la o Aiwohikupua i kahi kamaaina, “E hele oe a olelo 
aku, owau kekahi e lealea me kela poe, aole nae e lealea me ka poe 
ikaika ole.” 
I mai la ua wahi kamaaina nei, “ Hookahi no ikaika o keia aha 
o Haunaka, a oia ke hoounaia ana i Kohala, e hakaka me ke kanaka 
Kauai.” 
Olelo aku la o Aiwohikupua, “ E hele koke oe, a olelo aku ia Hau- 
naka e lealea maua.” 
A hiki aku ua wahi kanaka kamaaina nei a halawai me Haunaka; 
a lohe o Haunaka i keia mau olelo, lulu iho la oia i kona mau lima, 
paipai ae la i ka umauma, keekeehi na wawae, a peahi mai la ia- 
Aiwohikupua e hele aku iloko o ka aha, a hele aku la o Aiwohikupua, 
a wehe ae la i kona kihei, a kaei ae la ma kona puhaka. 
